A ranar Larabar data gabata ce aka rufe taron koli na kungiyar kawancen kasashen gabashin Afrika EAC a birnin Arusha dake arewacin kasar Tanzaniya.
Taron wanda shi ne karo na 17 ya samu halartar shugabannin kasashen Tanzaniya, Kenya, Uganda da kuma Ruwanda .
Saidai a wannan karo saboda ganin mawuyancin hali da kasar Burundi ke ciki a halin yanzu, taron ya yanke shawarar tsawaita wa'adin shugabancin kasar Tanzaniya John Magufuli zuwa shekarar 2017.
kazalika shugabanin kasashen mambobin kungiyar sun nada tsohon shugaban kasar ta Tanzaniya Benjamin Mkapa a matsayin mai shiga tsakani a rikicin siyasa kasar Burundi.
Rikicin Burundi dai ya kara dagulewa ne tun bayan da masu mulki a wannan kasa suka ki amuncewa da zaunawa tanurin tattaunawa da 'yan adawa, da kuma tsaiko da aka samu a kwanakin baya kasancewar mai shiga tsakanin a rikicin Yoweri Museveni bai samu dama sosai ba saboda shirye-shiryen zaben shugaban kasar sa daya gabata.
Kasar Burundi dai ta yi marhabin da ayyana sabon mai shiga tsakani da nufin taimakon warware rikicin kasar.
A hannu daya kuma shugaban kasar Tanzaniya John Magufuli mai rike da shugabancin karba-karba na kungiyar ya sanar a taron cewar, kungiyar ta shigar da kasar Sudan ta kudu don zama mambarta ta shida.
Sudan ta kudu ta gabatar da bukatarta ta shiga kunigyar ne, bayan da ta samu 'yancin kanta a shekarar 2011, daga bisani kungiyar ta kafa wani kwamitin ministoci don yi mata bincike.
Sudan ta Kudu wadda ta sami 'yancin kai a shekarar 2011 daga Sudan, ta fada cikin rikici ne a watan Disamba ne shekara 2013 bayan da shugaban kasar Salva Kiir ya zargi tsohon mataimakin sa Riak Machar da yunkurin kifar da mulkin sa, al’amarin da ya kai ga rasa rayukan dubban mutane tare da tilasta wa sama da miliyan 2,3 tserewa daga gidajensu, baya ga ragargaza tattalin arzikin kasar da karya darajar kudin ta, tare da haifar da koma baya a arzikin man fetur kin da Allah ya hore mata.
More in this category: « Zaben Majalisar Shawarar Musulunci A Iran	Ziyarar Firayi Ministan Turkiyya, Ahmet Davutoglu, Zuwa Iran »